የአንበሳ ባንክ ቅርንጫፍ ሥራ አስኪያጅ በ8.6 ሚሊዮን ብር የሙስና ወንጀል ተጠርጥረው ተከሰሱ
በሶማሌ ክልል የአንበሳ ኢንተርናሽናል ባንክ ቅርንጫፍ ሥራ አስኪያጅና የደንበኞች አገልግሎት መኮንን፣ በ8.6 ሚሊዮን ብር እምነት ማጉደል የሙስና ወንጀል ተጠርጥረው ክስ ተመሠረተባቸው፡፡በፌዴራል ከፍተኛ ፍርድ ቤት ወንጀል ችሎት ክስ የተመሠረተባቸው ተከሳሾቹ ያልተገባ ጥቅም ለማግኘት ወይም ለሌላ ሰው ለማስገኘት በማሰብ፣ በሲስተም ላይ መታየት የነበረበት ሒሳብ 9,567,552 ብር መሆን ሲገባ፣ ካዝና ውስጥ የተገኘው ግን 922,270 ብር ብቻ መሆኑን ዓቃቤ ሕግ የመሠረተው ክስ ያስረዳል፡፡ ተከሳሾቹ በካዝና ውስጥ መገኘት ከነበረበት ገንዘብ ውስጥ 8,645,281 ብር ማጉደላቸውን፣ በዓቃቤ ሕግ ምስክሮች በተደረገው ማጣራት ማረጋገጥ መቻሉንም አክሏል፡፡ በመሆኑም ተከሳሾቹ የሙስና ወንጀሎች አዋጅ ቁጥር 881/2007 አንቀጽ 32 (1 እና 2) ላይ የተደነገገውን በመተላለፍ በፈጸሙት ከባድ የዕምነት ማጉደል ወንጀል፣ ክስ እንደመሠረተባቸው ዓቃቤ ሕግ በክሱ አስረድቷል፡፡ 